
			Innledning

			Verdens befolkning får stadig bedre helse. Mennesker lever betydelig lenger, de medisinske fremskrittene er mange, og stadig flere sykdommer får bedre prognoser og lavere forekomst. Samtidig er det én gren av medisinen som opplever nesten det helt motsatte, og det er psykiatrien.

			Forekomsten av psykisk lidelse har eksplodert, viser flere undersøkelser. Særlig bekymringsfull er situasjonen for den oppvoksende generasjon. På verdensbasis har omkring 14 prosent av barn og unge psykisk sykdom, anslår who.1 Her i Norge var 6 prosent av norske barn og unge i aktiv behandling for psykiske lidelser i spesialisthelsetjenesten i 2022, mens 12 prosent var registrert med en diagnose i kommunehelsetjenesten, ifølge den siste Folkehelserapporten.2 Det er flere enn tre elever i hver skoleklasse.

			En oppsiktsvekkende norsk undersøkelse fra 2023 kom med enda dystrere tall for gruppen unge voksne. I undersøkelsen, som så på den psykiske helsa til over 10 000 nors­ke universitetsstudenter, rapporterte nesten 40 prosent av jentene og litt over 25 prosent av guttene om så store vansker at de ville ha tilfredsstilt kriterier for en psykiatrisk diagnose. Tallene økte til 57 og 43 prosent da de ble fulgt over en tolvmånedersperiode.3

			Tallene er så høye at det ikke er til å begripe, og dette i en tid da psykisk helsevern har blitt et satsingsområde for norske myndigheter. Hva er det som skjer?

			Jeg har vært barne- og ungdomspsykiater i over 15 år, og jeg skriver denne boka fordi jeg er dypt bekymret for utviklingen innen psykisk helsevern for barn og unge. Da jeg først begynte å jobbe i barne- og ungdomspsykiatrien (bup), var det et ganske annerledes sted å være enn i dag. Jeg husker mer tid, mindre byråkrati og at vi serverte kaffe og kjeks i de første møtene med familier. Det fantes ikke pakkeforløp, og vi brukte ikke tid på utredning dersom vi ikke vurderte at det var nødvendig. Det var vi fagfolk som tok beslutningene om hva som ville være god behandling.

			I dag har vi blitt flere folk på jobb, men pasienttrykket har også økt betraktelig. Det får konsekvenser for prioriteringene vi gjør, og for hvordan vi velger å behandle pasientene. Nå er det sykehusøkonomer og sykehusledere som har regien på hjelpen vi gir. Hjelpen skal strømlinjeformes og effektiviseres. bup er på mange måter en bedrift, og satt på spissen er «produksjonen» pasienter og psykisk lidelse.

			Fagfolk i feltet har delt seg i to leirer. Den ene leiren er, som meg, bekymret for overdiagnostikk og overbehandling, og den andre mener det er bra at flere får diagnoser og hjelp. Mange vil argumentere for at økningen i antall pasienter, diagnoser og medisinbruk skjer naturlig ettersom vi får mer kunnskap om de ulike diagnosene. Kriteriene vi er pålagt å bruke når vi diagnostiserer barn, er i all hovedsak utarbeidet for voksne. Samtidig vet vi at barn, i enda større grad enn voksne, kan være svært forskjellige og likevel befinne seg innenfor normalen.

			Barn er ulike, og jo yngre de er, jo større variasjoner er det. Barndommen handler om modning og utvikling, og modning skjer i ulik takt. Barns utvikling er et resultat av arvelige faktorer, miljøet de vokser opp i, og oppvekstsvilkårene de har. Det vi kan si med sikkerhet, er at alle barn kommer til å endre og utvikle seg.

			Å oppleve at det finnes en konkret forklaring på hvorfor en føler seg annerledes eller ikke mestrer noe, kan selvsagt være en lettelse – både for barnet selv og foreldrene. Men en psykiatrisk diagnose sier oftest ikke noe om årsakene til at et barn strever, og den burde ikke være nødvendig for å hjelpe et barn som har det vanskelig. Selv lurer jeg på om det er riktig å plassere «skylden» hos et barn gjennom en diagnose. Er det barnet som er sykt, eller er det samfunnet og systemet jeg selv er en del av, som er problemet? Og i så fall: Bør vi fortsette å definere barn som psykisk syke?

			Vår lojalitet bør ligge hos barna, ikke hos systemet. Jeg opplever at det har satt meg i et alvorlig etisk dilemma. Barn og familien deres kommer til meg fordi de har det vanskelig og trenger hjelp der og da. For dem hjelper det lite om jeg sier at jeg vil jobbe for å endre samfunnet slik at fremtidens barn får mer rom til å være seg selv. Pasienter kommer derfor ut fra kontoret mitt med både diagnoser og resepter, akkurat som hos alle andre. Selv sitter jeg igjen og lurer: Har norske barn havnet i en diagnosefelle?

			Jeg er fagperson, men som alle andre er også jeg påvirket av livet jeg har levd, erfaringene jeg har med meg, og relasjonene jeg har og har hatt. Dette gjør at jeg muligens mener noe annet og har andre erfaringer enn en annen barne- og ungdomspsykiater. Derfor representerer ikke boka et generelt perspektiv fra fagfolk i barne- og ungdomspsykiatrien. Like fullt bygger den på lang erfaring fra bup-systemet.

			Mange av dere som leser denne boka, er foreldre til barn som kanskje har vært eller skal innom bup en gang. Jeg vet at dere ønsker det beste for barna deres. Kanskje er dere redde for at barnas problemer kan ha alvorlige årsaker som ikke bør overses. Kanskje frykter dere at barna skal gå glipp av muligheter hvis dere ikke tar bekymringene på alvor og forsøker å løse problemene deres. Det er menneskelig å ønske et konkret svar på noe som er uforståelig og diffust. Slik sett er det ikke så rart at et barns symptomer eller vans­ker, kombinert med vår egen bekymring, får oss til å lure på om de er syke.

			Psykisk lidelse blant barn og unge representerer en utfordring som ikke bare kan løses på individnivå eller gjennom behandling i bup. Vi som jobber i bup, bør i større grad få synliggjort at det ofte er samfunn, kultur og oppvekstsvilkår det er noe i veien med, ikke barna. Da bør også innsatsen ligge der.

			Med denne boka vil jeg forsøke å gi en bredere oversikt over psykisk helsevern for barn og unge i Norge. Jeg vil gi et innblikk i hvordan vi i bup jobber, og spesielt hva som skjer når fagfolk som meg setter diagnoser på barn. Jeg vil drøfte det jeg ser som fordeler og ulemper ved bruken av diagnoser, og forklare hvorfor jeg mener at bruken av psykiatriske diagnoser på barn er uheldig – i mange tilfeller direkte skadelig.

